ലഖിംപുര് ഖേരിയില് സിക്കുകാര്ക്കും കാര്യമുണ്ട്! ലഖിംപുര് ഖേരിയില് സിക്കുകാര്ക്ക് എന്തു കാര്യമെന്ന സംശയം ന്യായമായും ഉയരാം. എന്നാല്, പഞ്ചാബിനു പുറത്ത് ഏറ്റവുമധികം സിക്കുകാരുള്ള പ്രദേശമാണ്, കേന്ദ്രമന്ത്രിയുടെ മകന്റെ വാഹനം ഇടിച്ചുകയറ്റിയതിനെത്തുടര്ന്ന് നാലു കര്ഷകര് കൊല്ലപ്പെട്ട ലഖിംപുര് ഖേരി. സിക്ക് മതസ്ഥാപകന് ഗുരു നാനാക്ക് ദേവ് 1554ല് ഇവിടെ എത്തിയിട്ടുണ്ട്. ലഖിംപുരിലെ കൗഡിയവാല ഘട്ട് ഗുരുദ്വാര സിക്കുകാരുടെ പ്രമുഖ തീര്ഥാടനകേന്ദ്രമാണ്. അവധ് നവാബുമാരുടെ കാലത്താണു സിക്കുകാര് അവിഭക്ത പഞ്ചാബില്നിന്നു ലഖിംപുര് ഖേരിയിലും സമീപ ജില്ലകളിലും എത്തിയത്. സ്വാതന്ത്ര്യത്തിനുശേഷവും ഇവിടേക്കു സിക്ക് കര്ഷകര് കുടിയേറി. ഞായറാഴ്ച യുപി ഉപമുഖ്യമന്ത്രി കേശവ് പ്രസാദ് മൗര്യയുടെ സന്ദര്ശനത്തിനെതിരേ നടന്ന പ്രതിഷേധത്തില് പങ്കെടുത്ത കര്ഷകരില് നല്ല പങ്ക് സിക്കുകാരായിരുന്നു. കൊല്ലപ്പെട്ട നാലു കര്ഷകര്ക്കും പഞ്ചാബി പേരുകളായിരുന്നു. ലഖിംപുര് ഖേരി നിവാസികളായ ലവ്പ്രീത് സിംഗ്, നാചാതാര് സിംഗ്, ബഹ്റായിച്ചുകാരായ ഗുര്വിന്ദര് സിംഗ്, ദല്ജീത് സിംഗ് എന്നിവരാണു കൊല്ലപ്പെട്ടത്. കേന്ദ്രസര്ക്കാര് കഴിഞ്ഞ വര്ഷം പാസാക്കിയ കാര്ഷികനിയമങ്ങള്ക്കെതിരേ ലഖിംപുര് ഖേരിയിലും സമീപ ജില്ലകളിലും നാളുകളായി പ്രതിഷേധം നടന്നുവരികയാണ്. ഡല്ഹിയുടെ അതിര്ത്തികളില് നടന്നുവരുന്ന കര്ഷകപ്രതിഷേധത്തില് ലഖിംപുരില്നിന്നുള്ളവരുമുണ്ട്. സമീപ ജില്ലകളായ ബഹ്റായിച്ച്, ഷാജഹാന്പുര്, പിലിഭിത്ത് എന്നിവിടങ്ങളിലും സിക്കുകാര് ധാരാളമുണ്ട്. യുപിയിലെ ഏറ്റവും വലിയ ജില്ലയായ ലഖിംപുര് ഖേരിയില് കരിന്പുകൃഷിയാണു പ്രധാനം. ഒന്പതു പഞ്ചസാര മില്ലുകളാണ് ഇവിടെയുള്ളത്. കുറഞ്ഞ ഭൂമിവിലയാണു സിക്കുകാരെ ആകര്ഷിച്ചത്. പഞ്ചാബില് വിറ്റ ഭൂമിയുടെ അഞ്ചിരട്ടി ഭൂമി ബഹ്റായിച്ചിലെ വനമേഖലയ്ക്കു സമീപം വാങ്ങാന് സിക്ക് കര്ഷകര്ക്കു കഴിഞ്ഞു. അവിഭക്ത പഞ്ചാബില്നിന്ന് 1940കളിലാണ് സിക്കുകാര് ലഖിംപുര് ഖേരി മേഖലയിലെത്തിയതെന്നു മുന് കേന്ദ്രമന്ത്രി ബല്വന്ത് സിംഗ് രാമൂവാലിയ പറഞ്ഞു. അവധ് നവാബുമാര് സിക്ക് കര്ഷകരെ കുടിയേറ്റത്തിനു പ്രോത്സാഹിപ്പിച്ചു. ഉത്തര്പ്രദേശിലെ ആദ്യ മുഖ്യമന്ത്രിയായ ഗോവിന്ദ് വല്ലഭ് പന്തും സിക്കുകാരുടെ കുടിയേറ്റത്തിന് അനുകൂല നിലപാടെടുത്തു രാമൂവാലിയ പറഞ്ഞു. യുപിയിലെ മുന് മന്ത്രിയായ രാമൂവാലിയ ഇപ്പോള് യുപി ലെജിസ്ലേറ്റീവ് കൗണ്സിലില് സമാജ്വാദി പാര്ട്ടി അംഗമാണ്.ലഖിംപുര് ഖേരിയില് നാലു ലക്ഷത്തോളം സിക്കുകാരുണ്ടെന്ന് പ്രദേശവാസിയായ പ്യാരാ സിംഗ് പറഞ്ഞു. പാലിയ, നിഘാസന്, ഗോല താലൂക്കുകളിലാണു സിക്കുകാര് പ്രധാനമായും വസിക്കുന്നത്. ബഹ്റായിച്ച് ജില്ലയിലെ നിഹിനൗര്വ, മിഹിപുര്വ, ബിചിയ എന്നിവിടങ്ങളിലും സിക്കുകാര് നിര്ണായക ശക്തിയാണ്. യോഗി ആദിത്യനാഥ് മന്ത്രിസഭയില് അംഗമായ ബല്ദേവ് സിംഗ് ഔലാഖ് സിക്കുകാരനാണ്. പിലിഭിത്ത് ലോക്സഭാ മണ്ഡലത്തെ ആറു തവണ പ്രതിനിധീകരിച്ച മുന് കേന്ദ്രമന്ത്രി മേനകഗാന്ധി സിക്ക് കുടുംബത്തിലാണു ജനിച്ചത്. സിക്ക് വോട്ട് ലക്ഷ്യമിട്ടായിരുന്നു മേനക സ്ഥിരം പിലിഭിത്തില് മത്സരിച്ചിരുന്നത്. ഒരു തവണ തൊട്ടടുത്ത മണ്ഡലമായ അവന്ലയില്നിന്നും മേനക ലോക്സഭയിലെത്തി. മേനകയുടെ മകന് വരുണ്ഗാന്ധി രണ്ടു തവണ പിലിഭിത്തില്നിന്നു വിജയിച്ചിട്ടുണ്ട്. ലഖിംപുര് ഖേരിയില് കര്ഷകര് കൊല്ലപ്പെട്ട സംഭവത്തില് വരുണ്ഗാന്ധി രൂക്ഷ വിമര്ശനമാണ് ഉന്നയിച്ചത്. ബിജോ മാത്യു